KOMMISSIONENS BESLUTNING af 24. juni 1996 om proceduren for attestering af byggevarer i henhold til artikel 20, stk. 2, i Rådets direktiv 89/106/EØF (Tekst af betydning for EØS) (96/577/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1), ændret ved direktiv 93/68/EØF (2), særlig artikel 13, stk. 4, og

ud fra følgende betragtninger:

Kommissionen skal i forbindelse med attestering af en byggevares overensstemmelse vælge mellem de to procedurer i artikel 13, stk. 3, i direktiv 89/106/EØF og i alle tilfælde vælge »den billigste procedure, der er forenelig med sikkerhedshensyn«; det skal således for en given vare eller varetype afgøres, om en produktionskontrolordning i fabrikken på fabrikantens ansvar er en nødvendig og tilstrækkelig betingelse for attestering af overensstemmelse, eller om det er nødvendigt at inddrage et autoriseret certificeringsorgan af grunde, der vedrører kriterierne i artikel 13, stk. 4;

i henhold til artikel 13, stk. 4, skal den således fastlagte procedure anføres i mandaterne og i de tekniske specifikationer; begrebet varer eller varetyper bør derfor defineres på samme måde som i mandaterne og i de tekniske specifikationer;

de to procedurer, der er fastlagt i artikel 13, stk. 3, er nærmere beskrevet i bilag III til direktiv 89/106/EØF; det må derfor for hver vare eller varetype gøres klart ved henvisning til bilag III, hvilke metoder der skal anvendes ved gennemførelsen af de to procedurer, idet visse ordninger ifølge bilag III skal anvendes fortrinsvis;

den procedure, der er anført i artikel 13, stk. 3, litra a), svarer til ordningerne i bilag III, afsnit 2, punkt ii), variant 1, uden løbende overvågning, samt varianterne 2 og 3, mens proceduren i artikel 13, stk. 3, litra b), svarer til ordningerne i bilag III, afsnit 2, punkt i), og bilag III, afsnit 2, punkt ii), variant 1, med løbende overvågning;

de i denne beslutning fastsatte foranstaltninger er i overensstemmelse med udtalelse fra Det Stående Byggeudvalg -

VEDTAGET FØLGENDE BESLUTNING:

Artikel 1

For byggevarer, der er anført i bilag I, attesteres overensstemmelsen ved en procedure, hvorefter der som supplement til produktionskontrolordningen i fabrikken, som gennemføres af fabrikanten, inddrages et autoriseret certificeringsorgan i bedømmelsen og overvågningen af produktionskontrollen eller af selve varen.

Artikel 2

I standardiseringsmandaterne anføres det, hvilken procedure der skal anvendes til attestering af overensstemmelse i henhold til bilag II.

Artikel 3

Denne beslutning er rettet til medlemsstaterne.

Udfærdiget i Bruxelles, den 24. juni 1996.

På Kommissionens vegne

Martin BANGEMANN

Medlem af Kommissionen

(1) EFT nr. L 40 af 11. 2. 1989, s. 12.

(2) EFT nr. L 220 af 30. 8. 1993, s. 1.

BILAG I

BRANDALARM/-DETEKTERINGSUDSTYR, FAST INSTALLERET BRANDBEKÆMPELSESUDSTYR, UDSTYR TIL BRAND- OG RØGKONTROL OG EKSPLOSIONSUNDERTRYKKENDE UDSTYR

- Branddetekterings- og brandalarmsystemer - samlesæt: kombinerede branddetekterings- og brandalarmsystemer som samlesæt; branddetekteringssystemer som samlesæt; brandalarmsystemer som samlesæt; manuelle alarmanlæg som samlesæt.

- Komponenter til branddetekterings- og brandalarmsystemer: røg-, varme- og flammedetektorer, styrings- og indikatorenheder, anordninger til alarmtransmission, kortslutningsisolatorer, alarmenheder, strømforsyning, ind- og udgangsenheder, manuelle alarmtryk.

- Batteridrevne røgalarmer.

- Systemer til brandundertrykning og brandslukning - samlesæt: fast installerede slangevinder til en første indsats, tørre og våde brandhydrantsystemer, sprinkler- og overrislingssystemer som samlesæt; skumslukningssystemer som samlesæt; pulverslukningssystemer som samlesæt; gasbaserede rumslukningssystemer (herunder CO2-slukningssystemer) som samlesæt.

- Komponenter til brandundertryknings- og slukningssystemer: brandhydranter, detektorer/afbrydere til vandstrømme, trykdetektorer/-afbrydere, tilslutningskoblinger, afgreninger, pumper og pumpesæt til brandbekæmpelse, dyser/sprinklere/udtagshaner.

- Eksplosionsundertrykkende systemer som samlesæt.

- Komponenter til eksplosionsaflastende systemer: detektorer, undertrykningsenheder, eksplosionssensorer, byggevarer til røgkontrol ved overtryk.

- Brand- og røgkontrolanlæg - samlesæt: brandventilationsanlæg som samlesæt: trykbaserede røgkontrolsystemer som samlesæt.

- Komponenter til brand- og røgkontrolanlæg: røgskærme, spjæld, kanaler, eldrevne ventilatorer, naturlige aftræk, kontrolpaneler, nødkontrolpaneler, strømforsyning.

BILAG II

BYGGEVAREGRUPPE

BRANDALARM/-DETEKTERING, FAST INSTALLERET BRANDBEKÆMPELSESUDSTYR, BYGGEVARER TIL BRAND- OG RØGKONTROL OG EKSPLOSIONSUNDERTRYKKENDE BYGGEVARER (1/1)

Systemer for attestering af overensstemmelse

For den eller de nedenfor anførte byggevarer og forudsatte anvendelser anmodes Den europæiske Standardiseringsorganisation/Den europæiske komité for elektroteknisk Standardisering (CEN/CENELEC) om at specificere følgende system eller systemer for attestering af overensstemmelse i den eller de relevante harmoniserede standarder:

>TABELPOSITION>

Systemet bør specificeres således, at det også kan anvendes, når det ikke er nødvendigt at fastlægge ydeevnen for en bestemt egenskab, fordi der i mindst en medlemsstat ikke stilles lovbestemte krav for den pågældende egenskab (se direktiv 89/106/EØF, artikel 2, stk. 1, og - i givet fald - punkt 1.2.3 i basisdokumenterne). I sådanne tilfælde må fabrikanten ikke pålægges at kontrollere den pågældende egenskab, hvis han ikke ønsker at oplyse byggevarens ydeevne på det punkt.